**زەمینە کۆمەڵایەتییەکانى فێمینیزم و رەهەندەکانی گەشەکردنی:**

**فاتیمە موراد مەلا پ.ی.د.محمد حسین شوانی**

**بەشی کۆمەڵناسی بەشی کۆمەڵناسی**

 **Mohammed.mohammed1@su.edu.hrd**

**پوختەی توێژینەوەکە:**

فێمينيزم بەو بزوتنەوانە دەگوترێت كە داواى يەكسانى ژن و پياو دەکەن، سەرهەڵدانى ئەم بزوتنەوانە بە بەراورد بەمێژووى کێشەکە تەمەنێكى زۆرى نيە، بەڵكو ململانێى نێوان هةردوو رەگەز لەسەر باڵادەستى يەكێكيان و پاشكۆيەتى ئەويتر و دەربڕینى ناڕەزایەتى لەلايەن ژنانەوە زۆر كۆنە، فێمینیزم چ وەک بزاڤێکى کۆمەڵایەتى و چ وەک کۆمەڵە بیر و هزرێک کە شەرعیەت بەو بزاڤە دەبەخشێت، نمونەى کردەیەکى بە کۆمەڵە، ئەم توێژینەوەیە تیشک دەخاتە سەر زەمینە کۆمەلایەتیەکانی ئەو بزاڤە و قۆناغەکانی گەشکردنی ،ئامانجی تویژینەوکە روونکردنەوەی زەمینە کۆمەلایەتیەکانە بۆ سەرهەلدانی فێمینیزم دوواتر چۆنەیتی گەشەکردنی ئەو داواکاریانەی ژنان خەباتیان بۆ کردووە ،بە تایبەت سەردەمی رێنیسانس لە ئەوروپا و گۆرانکاریە کۆمەلایەتیەکان و رەنگدانەوەی لەسەر خۆرێکخستنی ژنان و خەبات لە پێناوی یەکسانیدا، پەیوەندی ئەمانە بە شۆرشی پیشەسازی و دەرچونی ئافرەت ، کە لە بنچینەدا ژیانی کۆمەلایەتی کۆمەڵگایان گۆری ، بە کردەیی ئەرکی ئافرەتانی یەکسان کرد بە پیاوان لە کارگەکاندا ، تا لە کۆتاییدا ، تا رادەیەک ژنانی یەکسان کرد بە پیاوان لە مافەکانیشدا .

وشە کلیلیەکانی تویژینەوەکە (زەمینەی کۆمەلایەتی ، فێمینیزم، رەهەند ، گەشەکردن).

**١- زەمینە کۆمەڵایەتییەکانى سەرهەڵدانى فێمینیزم**

زۆرینەى ئەو نوسەرو توێژەرانەى کە لێکۆڵینەوەو توێژینەوەیان دەربارەى فێمینیزم کردوە، کۆمەڵێک هۆکارو سەمینەسازى بۆپەیدابوونى رەگوڕیشەى فیمینیزم وهۆشیاربوونەوەى ژنان دەستنیشان دەکەن، بەهەمان شێوە بۆ دەستنیشانکردنى مێژووەکەشى راوبۆچونى جیاواز هەنە، بەپێى ئەو سەرچاوانەى لەبەردەستن، هەندێکیان بۆچوار قۆناخ دابەشیدەکەن و باس لەوە دەکەن کە لەسێ قۆناخى سەرەتادا فێمینیزم دەکەوێتە پێش دەرکەوتنى چەمکەکەوە بەم شێوەیە، واباس دەکرێت قۆناخى یەکەم لەسپێدەى ئاگایى مرۆڤایەتییەوە دەستیپێکردووەو پرسى ژن هەمیشە لەگەڵماندا بووە، قۆناخى دووەم، لەسەرەتاى سەدەى پازدەهەم و لەگەڵ بڵاوبونەوەى کتێبى (شارى خانمان)ى کریستین دى پێزان دەست پێدەکات. قۆناخى سێیەمیش لەسەدەى حەڤدەهەمەوە دەستپێدەکات کە هاوکاتە لەگەڵ نوسینەکانى خانمە نوسەر (ئافرا بێن)، کە ژنێکى زۆر بەتوانا بووەو کارى هەواڵگرى بۆ چارلزى دووەم لەدژى هۆڵەندا دەکردو هەروەها حەڤدە شانۆنامەو سێزدە کورتە چیرۆکى نوسیوەو باسى بیرى یەکسانى ژنانى کردووە. قۆناخى چوارەمیش کۆتایى سەدەى هەژدەهەمەو بە نوسینى کتێبى (بەریگرى لەمافەکانى ژنان) ى مارى ویلستنکرافت دەستپێدەکات[[1]](#footnote-1). هەندێ نوسەرى دیکە سەرەتاکانى قۆناخى هۆشیاربونەوەى ژنان دەگەڕێننەوە بۆ چوارچێوەیەکى ئایینى، لەوانە توێژەرى ئەمریکى (مارگرێت واڵتەرز) باس لەو ژنە راهیبانە دەکات کە لەکونجى پەرستگاکاندا خەریکى خۆ رێکخستن بوون، بە نموونە هیلدیگارد بینگن، کە لەکۆتاییەکانى سەدەى ١١ لەدایکبووە، بوو بە راهیبە، پاشان گەورەى راهیبەکان لە پەرستگەیەکى بچووکى شارۆچکەى رایلاند، بەوە ناسراوە کە نوسەرێکى بێوێنەو سەرنجڕاکێش بووە، لەم دواییانەش بەهرە موزیکیەکەى دۆزرایەوە، لەتەمەنى ٦٠ساڵیدا دەستى بەگەشتێکى بانگەوازکارى کرد بۆ مەسیحیەت لەسەرانسەرى ئیمپڕاتۆڕییەتى ئەڵمانیادا، لەو کاتەدا تەنها پیاوە قەشەکان بۆیان هەبوو ئەم کارە بکەن[[2]](#footnote-2). جوانا ئینیە یەکێکیترە لەو ژنە راهیبانەى کە ژیانى راهیبەیی لە جێگەى ژیانى هاوسەردارى و زەماوەندکردن هەڵبژاردووە، خەڵکى وڵاتى مەکسیک بووە و لەناو دێردا دەرفەتى ئەوەى بەدەستهێناوە کە یەکەمین شاکارى شیعرى ئەمریکاى لاتین بنوسێت، بەڵام هەرزوو دادگەى تەفتیش بۆ هەمیشە بێدەنگیان کرد[[3]](#footnote-3). جولیان نۆوریچ (Julian Norwich) یەکێکە لە ژنە راهیبەکانى ئینگلیز، لەشارى نۆرویچ لەسەدەى ١٤ لەدایکبووە، نوسینەکانى لەدوو دەق پێکهاتوون کە بەدەقى کورت ودەقى درێژ ناسراون لەژێر ناوى (Revelations of Divine Love)، وادیارە ماوەى نێوان نوسینى ئەم دوو دەقە ٢٠ ساڵى خایاندووە، رەنگبێ ئەو لەدێر فێرى نوسین و خوێندنى ئایینى بووبێت، پاشان دەستى بەکارى بانگەوازى بۆ ئایینى مەسیحى کردووە[[4]](#footnote-4)، بەڵام لەبەر ئەوەى کارى باگخوازى بۆ ژنان قەدەغە بووەو هەرتەنها پیاوانى ئایینى توانیویانە ئەنجامى بدەن، بۆیە دەڵێت: (تەنها لەبەر ئەوەى ژنم ئیتر نابێ باسى چاکەى خوداتان بۆ بکەم، خودا دایکى راستەقینەمانە کە لێوەى لەدایک دەبین و دەمانپارێزێت، ئێمە لەدایکایەتى بەزەیى و خۆشەویستى فێردەبین، دانایى و مەعریفە بۆ سروشتى دایکایەتى دەگەڕێتەوە، سەرەڕاى ئەوەى لەدایکبونى جەستەمان بە بەراورد بە لەدایکبوونى رۆحمان نزمترە، بەڵام ئەویش هەر لەلایەن ژنانەوە ئەنجام دەدرێت)[[5]](#footnote-5). لەبۆچونەکانى دەردەکەوێت کە ژنى لەخودا چواندووەو پێى وابووە کە رۆحمان لەخودا لەدایک دەبێت و جەستەشمان لە ژن واتە لەدیدى ئەو خوداو ژن تەواوکەرى یەکترن، مێژوو بەدەیان نموونەى دیکەى لەم شێوەیەمان پێدەناسێنێ، بەنموونە، مارگرى کێمپ، کاثرین سینا و چەندانى دیکە، ژیان لەکەنیسەکاندا بۆ ژن لەو سەردەمدا دەستکەوتێکى گەورە بوو، بەردەوام شەڕو راپەڕین هەبووەو دیاردەیەکى ئاسایى بووە، زۆر لەژنان بۆ راکردن لەو واقیعە و بۆ گەیشتن بە ئارامى و ئاشتى کەنیسەیان کردبووە ئارامگەى خۆیان. راهیبە پیاو و ژنەکان خۆیان بەکار و خوێندنەوە خەریک کردبوو، قوتابخانەیان کردبوەوە و خزمەتى نەخۆشانیان دەکرد[[6]](#footnote-6)، ئەو ژنانەى لەدێرەکاندا وەکو راهیبە ژیانیان کردبێت جا بەهەر هۆکارێک ژیانکردن لە دێرەکانیان هەڵبژاردبێت بە ئارەزوومەندانە بووبێت یاخود بە زۆرەملێ بووبێت، خاوەنى چەند بەهرەیەک بوونە و لەوێشدا زیاتر دەرفەتى خۆ بەرەو پێشبردن و پەرەپێدانى بەهرەکەیان بۆ رەخساوە بەهۆى فێربوونى نوسین و خوێندنى ئایینییەوە، بەڵام ئەگەر لە کونجى ماڵەکان و لەناو خێزانەکانیاندا ژیانیان بکردایە ئەو دەرفەتەیان بۆ نەدەڕەخسا، چونکە ئەوکات خوێندن و فێربوونى ئافرەتان وەکو کولتور و نەریت لە کۆمەڵگەکاندا نەبووەو بگرە قەدەغەش بووە. بەڵام واپێدەچێ خوێندنى بابەتى ئایینى و بەتایبەت بۆ راهیبەکان مافێکى ئاسایى بووبێت، لەلایەکى دیکەوە ئەو راهیبانە لەژیانى خێزانى وهاوسەردارى دوورکەوتونەتەوە زیاتر بیرکردنەوەو تێڕامان لەدەوروبەریان بۆ رەخساوە، دەکرێ ئەم هەوڵانە بەرز بنرخێندرێن و وەکو هەوڵى تاکەکەسى بۆ خودهۆشیارى و ئەنجامدانى هەندی چالاکى ئایینى لەقەڵەمیان بدەین، ئەم ژنانە سەرەڕاى ئەم هەموو توانا و لێهاتووییەیان بەڵام بەهۆى پابەندبوونیان بە دەقەکانى ئایین نەیانتوانیوە نەک لەسەر ئاستى کۆمەڵ بەڵکو بۆ خودى خۆشیان هیچ گۆڕانکارییەک دروست بکەن، لەهەمان کاتیشدا درکیان بەنابەرامبەرى و بێمافى کردووە، هەستیان بە بوونى سیستمێکى نادادپەروەرى کردووە، بەڵام وەکو هۆکارێکى سەرەکى سەرهەڵدانى بزووتنەوەیەکى رەگەزى وەکو فێمینیزم، فاکتەرى بەهێزترو دنیا بینییەکى فراوانترى پێویستە، لەلایەکى دیکەوە ئەوکات هەر خودى ئایین و دەقەکانى کە لە هەناوى سیستمى پیاوسالاریدا لەدایکبوون و هەم وەکو دەزگایەکى بەرهەمهێنانەوەى سیستمى پیاو سالارى هەمیش رێگرێکى سەرەکى بوون لەبەردەم چارەنوس و مافەکانى ژنان و یەکسانییان لەگەڵ پیاودا. تێڕوانینى کەنیسەى کاثۆلیکى رۆڵێکى گەورەى هەبوو لەدیاریکردى پێگەى ژن لەکۆمەڵگەدا، دەسەڵاتى کەنیسە باڵى بەسەر هەموو سنوورە نەتەوایەتییەکاندا کیشابوو، تەنیا تێڕوانینێکى ئایینى نەبوو بەڵکو سیاسى و کولتوریش بوو، تێگەیشتنى کەنیسە یەکلایەنە نەبوو ئەوەى بڕیاردەر بوو لەو تێگەیشتنە تێکستەکانى ئینجیل و قەشەى کەنیسەکان بوون. بەنموونە، لە دەقەکانى نامەى پۆڵسى قەدیسدا هاتووە: ژنەکان فێرى بێدەنگى و ملکەچى بکەن، چونکە حەوا لەدواى ئادەمە، ئادەم هەڵنەخەڵەتا بەڵام حەوا فریویدا، بەڵام لەگەڵ منداڵبوون تاوانەکەى لەسەر نامێنێت ئەگەر باوەڕدار بن و خۆشەویستیتان پێببەخشن. (تیموثاوس الأولى ٢: ١١-١٥). هەروەها لەدەقێکیتردا هاتووە: (ئەى ژنەکان ملکەچى پیاوەکانتان بن وەک چۆن بۆ خودا ملکەچ دەکەن، چونکە پیاو سەرى ژنە وەک چۆن مەسیح سەرى کەنیسە بوو، ئەمەش رزگارکردنى جەستەیە. هەوەکو چۆن کەنیسە ملکەچى مەسیح بوو بەهەمان شێوە ژنیش بۆ پیاو)، پاشان پۆڵسى قەدیس رووى دەمى لەپیاوان دەکات و دەڵێت: (ئەى پیاوەکان ژنەکانتان خۆشبوێت وەک چۆن مەسیح کەنیسەى خۆشویستووە، (أفسس٥: ٢١-٢٧).[[7]](#footnote-7) لەسەدەکانى ناوەڕاست لەئەوروپا کە لانکەى لەدایکبوونى فێمینیزمە، هەر بەتەنها دێرەکان هەبوون بۆ ئەوەى ژنان لێیەوە فێرى خوێندەوارى ببن و بەهۆیەوە هەندێک لەو ژنانەى کەباسکران و چەندانى تریش درکیان بە جیاوازى و نادادى کردووە بەڵام بەهۆى زاڵى سیستمى دەرەبەگایەتى و پاڵپشت بە دەسەڵاتى کڵێسا و ئایینى مەسیحى کە پەرەیان بە باڵادەستى پیاو و ملکەچى ژنان دەدا، نەیانتوانیوە لەسەر ئاستى کۆمەڵگە یاخود کۆبوونەوە لەدەورى بزاڤێکى رەگەزى خۆیان ببیننەوە.

**٢-قۆناغەکانی گەشەکردنی بزاڤی فێمینیستی:**

**٢-١-سەردەمى رێنیسانس لەئەوروپا و پرۆتۆ فێمینیستەکان**

زاراوەى رێنیسانس (Renaissance) لە رووى زمانەوانییەوە بەواتاى لەدایکبوونەوە دێت، بۆ ناولێنانى بەشێکى مێژووى ئەوروپا بەکارهێنراوە، کۆمەڵگەى ئەوروپایی بەهۆى کاریگەرى کۆمەڵێک بارودۆخەوە، لەخەوى قووڵى سەدەکانى ناوەڕاست بەخەبەر هاتەوە، لەم سەردەمەدا گۆڕانکارى هەمەلایەنە لەژیانى کۆمەڵایەتى ئەوروپییەکاندا روویدا[[8]](#footnote-8).لە گرنگترین تایبەتمەندییەکانى چاخى رێنیسانس بریتیبوون لە گەشەسەندنى زانست و مەعریفە، دۆزینەوە جوگرافییەکان بەتایبەت دۆزینەوەى کیشوەرى ئەمەریکا، چاکسازى ئایینى و کەمبوونەوەى دەسەڵاتى کەنیسە و گواستنەوەى دەسەڵات بۆ حکومەت، دۆزینەوەى ئامێرى چاپ لەلایەن گۆتەنبێرگى ئەڵمانى لەساڵى ١٤٥٠ کەبووە هۆى بڵاوبوونەوەى هەزاران کتێب لەسەرتاسەرى ئەوروپادا. خەباتێک بوو بۆ پێشکەوتن و گەشەکردن، بەڵام ئەو دەروازانەى بۆ ئەم پێشکەوتنانە کرانەوە تەنها بەڕووى پیاواندا بوون، بۆیە رێنیسانس جیهانێکى تەواو پیاوانەى دروستکرد، پیاوێک بەتەواوى توانا جەستەیى و رۆحى هزرییەکانیەوە[[9]](#footnote-9). هەربۆیە لەهەندێلاوە درێژکراوەى سەدەکانى ناوەڕاست بوو بەتایبەتى رەوش و بارودۆخى ژنان گۆڕانێکى ئەوتۆى بەخۆوە نەدیبوو[[10]](#footnote-10)، چونکە وەک ئاشکرایە رێنیسانس سەردەمى گواستنەوەیە لەسەدەکانى ناوەڕاستەوە بۆ سەردەمە نوێیەکە، سەدەکانى چواردە تا شانزەى زایینى دەگرێتەوە، لەگەڵ رووخانى قوستەنتینیە کەشارەکە دەگیرێت زاناکان بەرەو ئیتاڵیا کۆچ دەکەن و هەموو زانیارىو سەرچاوە کۆنەکانى یۆنان و رۆمانەکان لەگەڵ خۆیان دەبەن، لەئیتاڵیاوە دەگاتە فەڕەنسا، ئیسپانیا، ئینگلتەرا، هۆڵەنداو هەموو پارچەکانى ئەوروپا[[11]](#footnote-11). فەیلەسوفان، رۆشنبیران، هونەرمەندان و بیرمەندانیتر ئاشنایەتییان لەگەڵ بیرمەندانى یۆنانى کۆندا پەیداکرد[[12]](#footnote-12). ئەوبیرمەندانەى لەسەدەى شەشەمى پێش زایین لەیۆنان وردە وردە باسى خەسڵەتەکانى مرۆڤ و جیهانى دەوروبەریان لەچەندین رووەوە دەکرد، ئەم بابەتە وردە وردە لەهزرى بەربڵاوى هەندێ فەیلەسوفدا دەستى پێکردو لەگەڵ سوقرات و ئەفلاتون و ئەرستۆ، پێشکەوتنى بەرچاوى بەخۆوەبینى. لەدیدى ئەرستۆوە لەسەر ژن پێویستە گوێڕایەڵى رەهاى مێردەکەى بێت، ژن لەبەرامبەر مێرددا وەکو کۆیلە وایە لەبەردەم خاوەنەکەیدا، چونکە ئافرەت بوونەوەرێکە بەبەراورد لەگەڵ پیاودا پەرەسەندنێکى ئەوتۆى بەخۆوە نەدیوە. ئافرەتان تواناى بەڕێوەبردن و بڕیاردانیان نییەو بۆیەشە ناتوانن سەربەخۆ بژین، کەواتە پەروەردە کردنى ئافرەتان دەبێ لەهى پیاوان جیاواز بێت، چونکە دواتر چالاکى لێکجیایان دەکەوێتە ئەستۆ، ئازایەتى ژن لەگوێڕایەڵى و ئازایەتى پیاویش لە فەرماندایە([[13]](#footnote-13)). سەرەڕاى ئەمانە بەڵام لەمێژووى ئەوروپادا و لە سەردەمى رێنیسانسدا چەندین ژنى نوسەر، فەیلەسوف، شانۆنوس، شاعیر، وێنەکێش و خاوەن بەهرە هەڵکەوتوون. کۆمەڵێک لەم ژنە چالاک و نوسەرانە پێنوسەکانیان لەبوارى فێمینیزمى و هێنانە بەرباسى کێشەکانى ژناندا خستۆتەگەڕ، هەرچەندە ئەوکات شتێک نە بەناوەکانى فێمینیزم و بزاڤى ژنان یاخود خەباتى ژنان لەگۆڕێدا نەبووە. کەچى ئەوان هەوڵیانداوە خۆیان فێرى خوێندن بکەن بابەتکانى زمان و ئەدەب بخوێننەوەو لەبوارى داکۆکیکردن لەخۆیان و ئافرەتانى دیکەش پڕاکتیزەى بکەن. ئەمانە بە پڕۆتۆفێمینیستەکان ناو دەبرێن. هەرچەندە هەندێک لەشارەزایان رەخنە لە بەکارهێنانى ئەم دەستەواژەیە دەگرن، باس لەوە دەکەن کە ئەوە لەگرنگى بەشداربوانى پێشوو کەمدەکاتەوە، لەکاتێکدا ئەوانیتر باس لەوە دەکەن کە فێمینیزم خاوەنى مێژوویەکى تاک رەهەند نیە کە بە دەستەواژەکانى وەکو پرۆتۆ فێمینیزم یان پۆست فێمینیزم ئاماژەى بۆ بکرێت([[14]](#footnote-14)).

یەکێک لەو ژنە شاعیرو نوسەرانەى سەدەى چواردە و دەسپێکى قۆناغى رێنیسانس، کریستین دى پیسانە، لەساڵى ١٣٦٤ لەشارى ڤینسیا لە ئیتالیا لەدایکبووە، باوکى تۆماس دى پیسان وەک پزیشک کارى کردووە هەروەها ئەندامى ئەنجومەنى کۆمارى ڤینیسیا بووە، بەهۆى شارەزایى لە ئەستێرەناسیدا لەلایەن شارلى پێنجەمى پاشاى فەرەنسا بانگهێشتکراوەو لەساڵى ١٣٦٨لەگەڵ خێزانەکەى بەرەو پاریس کەوتنەڕێ. سەرەڕاى ئەوەى ژیانى منداڵى بەخۆشى لەکۆشکى شاهانەى فەرەنسا گوزەراندووە، بەڵام وەکو هەموو کچانى دیکەى هاوسەردەمى خۆى نەیتوانیوە بەشێوەى فەرمى بخوێنێت، بۆیە باوکى لەماڵەوە فێرى خوێندنى کردووەو هانى داوە بەردەوام بێت لەسەر خوێندنەوەى ئەدەب، لەساڵى ١٣٧٩ کریستین ژیانى هاوسەرى پێکهێناوەو بوە خاوەنى سێ منداڵ، دواى مردنى هاوسەرەکەى بەهۆى کارى نوسینەوە توانیویەتى دایکى و منداڵەکانى بەخێو بکات و ببێتە یەکەم ژنە نوسەرى ئەوروپا، لە بەناوبانگترین نوسینەکانى (The Book of the City of Ladies and The Treasure of the City of Ladies)، (کتێبى شارى ئافرەتان و گەوهەرى شارى خانمان)، لە نوسینەکانیدا رەخنە لەو کتێبە بەناوبانگانە دەگرێت کە سوکایەتى بە ئافرەتان و هەڵسوکەوتیان کراوە([[15]](#footnote-15)). دەکرێت کریستین و نوسینەکانى وەکو بەرهەمە سەرەتاییەکان و هەروەها کارى فێمینیستانە لەبەرچاو بگرین، چونکە ئەو لەرێگەى نوسینەکانییەوە هەم داکۆکى لە مافەکانى ژنان کردووەو هەمیش رەخنەى لەتێکستە نێرینەییەکانى ئەوکات گرتووە، لەلایەکى دیکەشەوە وەکو ژنێکى سەربەخۆ کارىکردووە بۆ دەستکەوتنى بژێوى ژیانى خێزانەکەى، لەگەڵ ئەمانەشدا کارکردن بۆ ژنان ئەوکات ئاسان نەبووە، بەتایبەت کریستین دى پیزان، ئەو دوو هەڵبژاردەى لەبەردەم بووە، یان دووبارە ژیانى هاوسەرى پێکبێنێت یاخود چوونى بۆ دێرو بوون بەراهیبە هەڵبژێرێت، بەڵام ئەو هەردووکیانى رەتکردوەتەوەو بەهۆى بۆچوونەکانى لەلایەن دەسەڵاتى فەرەنسا و کەنیسەشەوە تووشى ئازارو مەینەتى بۆتەوە و سوکایەتى پێکراوە. هەروەها مارگەرێت دى ناڤارێ کتێبى هێپتامێرۆنى بەزمانى فەرەنسى نوسیووە، خۆى لەساڵى ١٤٩٢ لەدایکبووەو لە ١٥٤٩مردووە، بەڵام کتێبەکەى دواى مردنى لەساڵى ١٥٥٨بڵاوکراوەتەوە، لە ٧٢چیرۆک پێکهاتووە، تیایدا دژى هێرشەکانى بۆسەر ژنان دەکرێت، دەوەستێتەوە([[16]](#footnote-16)). بەم شێوەیە لەسەرەتاکانى سەردەمى رێنیسانسدا سەرەڕاى ئەوەى سەردەمى نوێبوونەوە بوو بەڵام رەوشى کۆمەڵایەتى ئافرەتان هیچ بوژانەوەیەکى بەخۆوە نەدیت بەتایبەتى لەڕووى خوێندنەوە.

**٢-٢- ژنانى ئازادیخوازى سەدەى حەڤدە**

مارى لى گارس دى گۆرناى نوسەرێکى فەڕەنسیە لەساڵى١٥٦٥ لەشارۆچکەى نۆبڵ لەهەرێمى سانسێرى لەخێزانێکى بچووک لەدایکبووە، لەساڵى ١٦٤٥مردووە، دواى مردنى باوکى لەگەڵ دایکى و خوشکو براکانى لە کۆشکى گۆڕناى ژیان بەسەر دەبەن، زۆر ئارەزووى لەخوێندنەوە بووە، هەربۆیە لەناو کۆشک هەوڵیداوە خۆى فێرى خوێندن کردووەو ئەدەبى کلاسیکى فەڕەنسى خوێندوەتەوە، پاشانیش لاتینى و یۆنانى بەباشى فێربووە، بەیەکێک لە فێمینیستە سەرەتاییەکان هەژمار دەکرێت، نوسینەکانى بریتیبوون لە رۆمان و کارى ئەدەبى، هەروەها کتێبێکى نوسیوە بەناوى یەکسانى پیاوان و ژنان، لەو کتێبەدا باس لە یەکسانى تواناى مێشکى ژن و پیاو دەکات، بۆیە هانى ژنانەکان دەدات بخوێنن([[17]](#footnote-17)). کتێبەکەى دى گۆرناى لەو کاتەدا بڵاوبویەوە کە لەئینگلتەرا کۆبوونەوەى ژنان لەکەنیسەو خوێندنگەکانى سەربە کەنیسەبوون قەدەغەکرابوو، داوا لەپیاوەکان دەکرا کە رێگرى بکەن لەچوونە دەرەوەى ژنان. بەپێچەوانەوەش پیاوان دەستیان بەسەر تەواوى پێشکەوتنە زانستى و فیکریەکان گەیشتبوو([[18]](#footnote-18)).

مارگەرێت لۆکاس کاڤێندیشى ژنە شاعیرو شانۆنوسى ئینگلیزى، لەساڵى ١٦٢٣ لەدایک بووە و لە١٦٧٣ مردووە، سەرەڕاى ئەوەى لەخێزانێکى ئەرستۆکراتى شاهانەى بەهێز لەدایکبووەو خۆى فێرى خوێندن کردووە، بەڵام بە بەردەوامى لەگەڵ برایەکى بەناوى جۆن کە دامەزرێنەرى جەمعییەى مەلەکى بوو کە لەکۆمەڵیک توێژەرى فەلسەفى پێکهاتبوو، گفتوگۆ و موناقەشەى دەکرد، ئەمە بووە هەوێنى خۆ پێگەیاندنى و سەرچاوەى مەعریفەو زانیارییەکانى، پاشانیش بووە بە دووقى نیوکاسڵ، بەڵام بەهۆى کارە ئەدەبییەکانیەوە هەمیشە سەرزەنشت دەکرا[[19]](#footnote-19).

مارى ئەستێل لەساڵى ١٦٦٦ لەدایکبووە، ئەو سەرەڕاى ئەوەى بە فێمینیستە یەکەمەکان لەقەڵەم دەدرێت و کارەکانى لەنوسین و ئەو چالاکییانەى ئەنجامیداون ئەوە نیشاندەدەن کە یەکێک بووە لەو ژنە نوسەرانەى بەدرێژایی ژیانى لەهەوڵى چاکسازیدابووە بۆ بەرەوپێشوەچوون و باشتربوونى ژیانى ژنان، بەرهەمى یەکەمى بەناوى (A Serious Proposal to the Ladies,)، پێشنیارێکى جدى بۆ ئافرەتان، لەساڵى١٦٩٤ بەشى یەکەمى و لەساڵى ١٦٩٧ بەشى دووەمى نوسیووە، لەبەشى دووەمى کتێبەکەیدا زۆر هانى ژنان دەدات کە بخوێنن و رێنماییان پێشکەشدەکات کەچۆن بەشێوەى عەقلانى بیربکەنەوەو پەرە بەبوارى مەعریفى خۆیان بدەن، هەروەها بەتایبەتى هانى ژنانى چینى باڵاى داوە بەوەى کە بەئازادى بژین، بۆ ئەمەش پێویستە بەشداری بکەن لەو دەزگایانەى کە ئەو پێشنیارى کردبوون بۆ ژنان دامەزرێندرێن، وەکو ئینیستیتیوتى (Religious Retirement خانەى ئاینى) و (Spiritual and Corporal Works of Mercy خێرى کارە جەستەیى و رۆحییەکان)، ئەم دەزگایانە وەکو دێرە کاثۆلیکیەکانى رۆما وابوون و ژنەکانیش وەکو راهیبە لەوێدا فێرى خوێندن ببن و خۆیان پێبگەیەنن[[20]](#footnote-20). مارى ئەستێل ژنێکى زۆر دیندار و کۆنسێرڤاتیڤ بووە، بەدرێژایى تەمەنى پاڵپشتى خێزانى شاهانە بووە و مەسیحییەکى ئانگلیکانى، کەنیسەى گەورەى بەریتانیا بووە. تەنها لەوەدا رادیکاڵ بووە لەتێڕوانینەکانى بەرامبەر چۆنیەتى بەندکردنى ئافرەتان بەهۆى دابونەریتەوە، چۆن هزریان سنووردار کراوە و رێگەیان پێنەدراوە پەرەى پێبدەن[[21]](#footnote-21).

**٢-٣- سەدەى هەژدەو فێمینیزمى ژنانە**

چالاکییە فێمینیستییەکان لەسەدەى هەژدەدا شێوازێکى جیاوازبوو بەبەراورد بەسەدەکانى تر، ئەم قۆناخە نوێیە لەبزوتنەوەى فێمینیزمدا هاوکاتە لەگەڵ رووداو دیاردەگەلێکى سیاسى و ئابوورى هزرى وڵاتانى ئەوروپا و ئەمریکا کە کاریگەرییان لەسەر ژیانى کۆمەڵایەتى و کولتورى زۆرینەى تاک و گروپەکانى کۆمەڵگەدا هەبوو. بوە هۆى گۆڕینى پەیوەندییە کۆمەڵایەتییە نەرێتییەکانى کۆمەڵگەى بەر لە پیشەسازى. ئەم سەردەمە نوێیە رەنگدانەوەى پرۆسەیەکى مێژوویى چەندین رەهەندییە کە بە سەردەمى رۆشنگەرى ناسراوە، وەک پەیکەربەندییەکى ئایدۆلۆژى-کولتورى، دابڕانى لەگەڵ هەموو جۆرە تێگەیشتنێکى رەهاگەرایانەو فەرمانئامێزانە دروستکرد...گۆڕانکارى لەهەموو رەهەندەکانى ژیانى تاکەکەسى، کۆمەڵایەتى، ئابوورى، سیاسى لەتەک گۆڕینى سروشتو زێدەکردنى توانا سروشتییەکانى بە رێگەپێدراو تەنانەت پێویستیش لەقەڵەم دەدا[[22]](#footnote-22).

یەکێک لە گرنگترین ئەو رووداوانەى لەسەدەى هەژدەدا روویدا کە پەیوەندى راستەوخۆى بە بزاڤى ژنانەوە هەبوو، شۆڕشى فەرەنسى بوو. ژنانى پیشەوەرى پاریس یەکەمین ئەو گروپانە بوون کە پێشەنگى ئەم بزاڤەیان گرتە دەست. لەمانگى ئۆکتۆبەرى ١٧٨٩، لەکاتێکدا کە پیاوانى پەرلەمانتار سەرگەرمى قسەکردن بوون لەسەر دەستورى نوێى فەڕەنسا، ژنانى شۆڕشگێڕ (The sans kulotte Women) واتە ژنانى شەرواڵ پۆش، کە پێکهاتبوون لە ژنانى خزمەتکار، فرۆشیاران، هاوسەرانى کرێکاران، سەوزە فرۆشان بەیەکەوە بەرەو ژوورى کۆبونەوەکانى پاریس ڕێپێوانیان کردو ژمارەیان شەش هەزار ژن بوو، بۆ داواکردنى هەرزانبوونى نرخى نان و خواردن. ئۆلمپ دى گۆوج کچە شانۆنوس (بەیاننامەى مافەکانى ژن و مافى بەهاوڵاتیبوونى ژنان) لەساڵى ١٧٩١دا بلاویکردەوە وەکو وەڵامدانەوەیەک بۆ (بەیاننامەى کۆمەڵەى نیشتمانى) بۆ مافەکانى مرۆڤ[[23]](#footnote-23)، کە لەسەرەتادا بەناوى (مافەکانى پیاوان) بوو، بەجۆش و خرۆشەوە هاواریکرد (ئەى ژن هەستە زەنگى هۆشیارکردنەوە لەسەرتاسەرى دنیادا دەنگى داوەتەوە، مافەکانى خۆت بەدەستبێنە، ئیمپراتۆرییەتى بەهێزى سروشت ئیتر بە دەمارگیر و خورافات و درۆ بەرى ناگیرێت. ئێوە ئەى ژنان دەتانەوێ کێ چاوتان بکاتەوە، ئاخر شۆڕش چ ئیمتیازێکى خراپى بۆ ئێوە هەبووە؟)، بانگەشەکەى ئۆلیمپ لەقۆناغە سەختەکانى شۆڕشدا بوو کە زۆرینەى پیاوانى سیاسى بڕوایان بە ئازادى ژن و یەکسانیان لەگەڵ پیاودا، نەبوو. حوکمڕانى لەدەستورى ساڵى ١٧٩١ سنوردار کرابوو، ژنان و پیاوانى هەژارى کرێکار مافى دەنگدانیان نەبوو[[24]](#footnote-24). ئەم هەوڵانەى لە فەڕەنسا دەدران هاوکاتبوو لەگەڵ بڵاوبوونەوەى کتێبى (بەرگرى لە مافى ژنان) لەلایەن مارى ویلستن کرافت، کە یەکێکە لە هەرە پێشەنگەکانى بزاڤى ژنان لەئەوروپا. مارى لەکاتى شۆڕشى فەڕەنسادا پەیوەندى بەشۆڕشگێڕانەوە دەکات، دواى سەرکەوتنى شۆڕش وەک روناکبیرانیتر بۆ پاراستنى گیانى خۆیان ناچاربوون لە فەرەنسا هەڵبێن و لەگەڕانەوەیدا لەساڵى ١٧٩٢ کتێبەکەى بڵاوکردەوە[[25]](#footnote-25)، کە بەرگرى لە مافى ژنانى چینى ناوەند و بۆرژوازى دەکات بەوەى دەرفەتى خوێندنیان هەبێت بۆ گەشەپێدانى عەقلیان نەک راهێنانیان لەسەر ئەوەى کە هاوسەرێکى باش بن[[26]](#footnote-26)، چونکە لەو سەردەمدا قوتابخانەى تایبەتى بۆ کچانى چینى ناوەند لە زۆربووندابوو، بەڵام زۆربەیان بەسادەیى تیشکیان دەخستە سەر ئەوەى کە قوتابیەکان فێرى خوێندن بکەن لەجێى ئەمە ئامادەیان دەکردن بۆ هاوسەرگیرى باش[[27]](#footnote-27). لەبنەڕەتدا کتێبەکەى مارى وەڵامدانەوەیەک بوو بۆ کتێبى (ئیمیل) ى جان جاک رۆسۆ، تیایدا هاتووە کە پەروەردەو پێگەیاندنى عەقلى و دەرونى و جەستەیى تەنها بۆ پیاوانە، پەروەردەى ژنانیش دەبێت لەپێناو رازیکردنى پیاواندا بێت، تا بتوانن بەکەڵکى پیاو بێن و خۆشەویستى و رێزى پیاوان وەدەست بێنن[[28]](#footnote-28).

خەباتى ژنان لەویلایەتە یەکگرتوەکانى ئەمەریکادا لەکاتى شەڕى سەربەخۆیى ١٧٧٥-١٧٨٣، بۆ یەکەمجار بوو ژن درکى بەوە کرد کەمافى سیاسى و ئابورى و پیشەیی هەیە و داواى مافى هەڵبژاردنى کرد و روبەڕوى دەسەڵاتە تۆتالیتارییەکانى ئەو سەردەمە بویەوە[[29]](#footnote-29). لەساڵى ١٧٧٩، یەکێک لە پێشڕەوانى جاڕنامەى سەربەخۆیى ئەمریکا، بەیاننامە ناسراوەکەى (ئافرەتەکانمان لەبیر بێت) بەبیر هاوسەرەکەى دەهێنێتەوە کە لەناو نوسینى یاسا نوێیەکان و جاڕنامەى سەربەخۆییدا، ئافرەتان فەرامۆش نەکەین و دەسەڵاتێکى ناسنوردار نەدەینە دەست مێردەکانیان، ئەگەر وانەبوو، ئێمە ژنان بۆ شۆڕش هاندەدەین و خۆمان بەپابەند نازانین بۆ لەبەرچاوگرتنى یاساکان کە لەداڕشتنیاندا مافمان نیەو ناتوانین نوێنەرانێکمان لەکۆى داڕێژەرانیدا هەبێت. هەروەها جیمز سۆلیڤانى یەکێکیتر لە دارێژەرانى جاڕنامەى سەربەخۆى و یاساى نوێ، خوازیارى مافى دەنگدان بوو بۆ تەواوى پیاوان چ موڵکدار یان بێ موڵک. بەڵام جۆن ئەدامز لەوەلامى یادەشتەکەدا دەڵێت، راستە بنیادى ئاکارى دەوڵەت لەسەر بنەماى رەزامەندى خەڵکە، بەڵام ئەگەر مافى دەنگدان بەهەموو کەسێک بدەین، ئەو کاتە گروپەکانى دیکەى وەک ژنان و ئەو لاوانەى کە فلێسێکى بەهادارییان نیە، داواى مافى دەنگدان دەکەن، تەواوى جیاکارییەکانى کۆمەڵگە لەناو دەچێت و هەموویان دەچنە یەک ئاستەوە[[30]](#footnote-30). بەم شێوەیە نە جاڕنامەى سەربەخۆیى ئەمریکا و نە جاڕنامەى مافى مرۆڤى فەڕەنسا هیچ مافێکیان بۆ ژنان دانەنا. ئیتر لەوسەدەیەدا ژن نەیتوانى بەخواستى زیاتر بگات، هەر زوو ئەو هەوڵانەى لەناوبرا کە پێشتر بۆ مافى سیاسى و نان و ئازادى دابووى، سەرانى فەرەنسى لەساڵى ١٧٩٣، لەو هەندە ئازادییە پاشگەز بوونەوە و بڕیارى داخستنى سەرجەم سەندیکاو رێکخراوەکانى ژنان درا و چیتر ژن نەیتوانى خاوەنى هیچ پەیڕەو و پرۆگرام و تایبەتمەندى خۆى بێت تاوەکو ساڵى ١٨٤٨ و شۆڕشى گەورەى ئەروپا[[31]](#footnote-31).

**٣-رەنگدانەوە کۆمەلایەتیەکانی فێمینیزم:**

لەکۆتاییەکانى سەدەى هەژدەو سەرەتاکانى سەدەى نۆزدەدا بزاڤى ژنان پێى خستە قۆناغێکى دیکەى خەبات و جیاوازتر لەسەدەکانیتر ژنان لەسەر داواکردنى مافەکانیان هاتنە دەنگ، ئەم قۆناخە نوێیە بە کۆبوونەوە گەرم و گوڕەکان و چڕ کردنەوەى هەوڵەکان بۆ دروستبوونى رێکخراوەکان دەستیان بە کاروچالاکییەکان کرد. وڵاتانى ئەمریکا و ئینگلتەرا و فەرەنسا لەڕیزى پێشەوەى خەباتى فێمینیزمیدا بوون و لەناوەڕاستى سەدەى نۆزدەدا تائێستاشى لەگەڵدا بێت ئەم خەباتە بەردەوامى هەیە و بەدرێژایى ئەم مێژووەش شێوازى جۆراوجۆر و شەپۆلى جیاجیاى بەخۆوە بینیوە، لەهەر قۆناخێکیشیدا داواکارییەکان وەڵامدەرەوەى کۆمەڵێک پێداویستی سەردەمى بوون، کەهاوتەریب بووە لەگەڵ تەواوى پێشکەوتنە مادى و مەعنەوییەکان. دەتوانین دەرهاویشتەکانی لە چەند خاڵێکدا کورت بکەینەوە:

**٣-١-گۆڕانی پیشەی ژنان لە کاری ماڵەوە بۆ کارخانەکان:**

سەرهەڵدانى شەپۆلى یەکەمى بزاڤى ژنان، کۆمەڵێک رەهەندى سیاسى و فەلسەفى و ئایدۆلۆژى هەبوو، کە هاندەرى بەهێز بوون بۆئەوەى ژنان هەوڵەکانیان چڕکەنەوەو لەناو سەندیکا، کۆمەڵە، رێکخراوەکانى کرێکاران و دژە کۆیلایەتى بەشدارى بکەن. یەکێک لەو رەهەندانەش بڵاوبوونەوەى بیرى سۆشیالیستى لەئەوروپا، سەدەى نۆزدە کە بە سەردەمى سەرمایەدارى وەحشیگەرى ناسراوە، بەو مانایەى کە کێبڕکێى نێوان سەرمایەداران بۆ کەڵەکەبوونى سەرمایەو زۆرترین قازانج، لەوپەڕى بەهێزى و توندیدابوو، یەکێکیش لە رەهەندەکانى بردنەوەى ئەم کێبڕکێیە فشارى سەر کرێکاران بوو بۆ کارکردنى زیاتر و دەسمایەى کەمتر، ئەمەش بارودۆخى کرێکارەکانى بەرەو خراپى برد، لەوکاتەدا سۆشیالیزمى خەیاڵى کە سان سیمۆن دایمەزراندبوو، تیشکى خستەسەر خاڵە نەرێنییەکانى لیبڕالیزمى کلاسیکى و دروشمە سیاسى، یاسایى و ئابورییەکانى، کەبریتیبوو لە دەستەبەرى یەکسانى نێوان خەڵک، کەچى نایەکسانیش لە زیادبووندا بوو، بەتایبەتى یەکسانى بۆ ژنان و لەناو خێزانە بۆرژوازیەکاندا[[32]](#footnote-32). سەرمایەدارى پیشەسازی لە ئینگلتەرا پەرەیسەندبوو، هەریەک لە فەڕەنساو ئەمریکاش تەبەنی سیستمێکى سیاسى بەهێزیان کردبوو لەسەر بنەماى دیموکراتى نوێنەرایەتى وەستابوو، ئەمەش گۆڕانى ماناى سیاسى و ئابورى خێزانى بەدواى خۆیدا هێنا، کە پێگەى ژن تیایدا تێکشکاوبوو. ئافرەتان لە چینى باڵاى کۆمەڵگەدا خاوەنى شوناسى سیاسى خۆیان نەبوون، بەهۆى شۆڕشى پیشەسازییەوە ژنانى چینى خوارەوەى کۆمەڵگە کارو پیشەکانیان لەماڵەوە بۆ کارگەکانى بەرهەمهێنانى خواردن، رستن و چنین، دورینى جلوبەرگ، گواسترابوویەوە. ئەمەش بوە هۆى زیادبوونى پشکى ئابورى خێزان لەلایەن ژنانەوەو پشت پێبەستنى زیاترى ژنانى کرێکار([[33]](#footnote-33)). بەڵام لەوکاتەدا خاوەن کارەکان دەستهەقى ژنانى کرێکارییان دەدایە هاوسەرەکانیان و ژنان مافى وەرگرتنى موچەکانیان نەبوو، مەبەست ژنانى هاوسەردارە، کەدواتر چالاکوانان دواى زیاترلەپێنج مانگ هەوڵدان بۆکۆکردنەوەى ئیمزا، توانیان ئەم یاسایە هەڵبوەشێننەوە[[34]](#footnote-34). لەلایەکى دیکەوە ژنان لە چالاکییەکانیاندا رووبەڕوى کۆسپ و تەگەرە دەبوونەوە بەهۆى (ئەرکى ئەخلاقى) کە خۆى لە ئەخلاقى خزمەتگوزارییەوە سەرچاوەى گرتبوو.

شۆڕشى پیشەسازى لەسەدەى نۆزدەهەمدا، لەشکرێکى گەورەى ژنى کرێکارى بەدوای خۆیدا هێنا، لەسەدەکانى پێشووتر ژنان بەگشتى لەناو ماڵ و لەکێڵگەکاندا لەژێر دەستى باوکیان یاخود مێردەکانیاندا کاریان دەکرد بەبێ موچەو هەقدەست، بەڵام لەکارگەکاندا کچان بەشێوەى تاقم و گروپ بەیەکەوە کاریان دەکرد. بۆ یەکەمین جار موچەى هەفتانەى خۆیان بەدەستى خۆیان وەردەگرد، بێگومان ئەم موچە وەرگرتنە بەر لەزەماوەند کردن بوو. بەڵام کاتژمێرەکانى کارکردن ئێجگار زۆر و موچەشیان کەمتر بوو لە کرێکارانى پیاوى ناو کارگەکان([[35]](#footnote-35)).

**٣-٢-کاری رێکخراوەیی ژنان و خەباتی دژە کۆیلایەتی:**

 لەساڵى ١٨١٨، ژنانى یەکێک لەشارە بچوکەکانى (لانکشایەر) لەباکورى بەڕیتانیا (Black burn) کڵاوى ئازادییان لە ئاوریشمى سور دروستکرد و ئەوەیان هەروەک دروشمێک وەسف کرد، ئەوان دامەزرێنەرانى گروپى ئەنجومەنى ژنانى ریفۆرمخواز بوون، هەروەها یەکێک بوون لەو چەندان گروپەى خەباتیان بۆ فرانبوونى مافى دەنگدان و گۆڕینى سیستمى کۆنى هەڵبژاردن دەکرد، ریفۆرمخوازانى رادیکاڵ لایەنگیرییان لە مافى دەنگدانى گشتى دەکرد، ئەوان لەو بڕوایەدابوون کە ریفۆرم لەپەڕلەماندا یارمەتى چارەسەرى قەیرانە ئابورییەکان دەدات کە لەئەنجامى سیستمى نوێى کارگەکانەوە بەرهەمهاتبوو. لەئابى ١٨١٩ لەشارى مانجستەر لەگەڵ پیاواندا بەشدارییان لە خۆپیشاندانەکانى مافى دەنگدان کرد، بەڵام سەربازەکان هێرشیان کردە سەر خۆپیشاندەران و یانزە کەسیان کوشت کە دوانیان ژن بوون، لەمێژوودا ئەم رووداوە بە جینۆسایدى (پیتەرلو) ناسراوە([[36]](#footnote-36)). ریفۆرمخوازە رادیکاڵەکان داواى مافى دەنگدانى گشتیان دەکرد ئەگەرچى زۆرجار بەماناى لایەنگیرى دەنگدانى پیاوان لەقەڵەم دەدرێت، بەڵام لەهەمانکاتدا سەرەتایەکیش بوو بۆ ئەوەى ژنان لەکارى رێکخراوەیى و پیشەییدا بەشداربن و هەروەها بەشدارى لە خۆپیشاندانەکانیش بکەن و سەرەڕاى داواکارى مافى دەنگدان بۆ پیاوە کرێکارەکان و چینى خوارەوەى کۆمەڵ، لەهەمانکاتدا بۆخۆشیان داواى هەمان مافیان دەکرد. لەساڵى١٨٣٢ لەفەڕەنسادا لەمیانەى جوڵانەوەى هەستى شۆڕشگێڕى کە فەرمانڕەوایى مەشروتەى هێنایە کایەوە، کۆمەڵێک لەژنانى کرێکارئاشنابوون بەدیدگاکانى شۆڕشى فەڕەنسى، مارى ولستنکرافت، ئایدۆلۆژیاى سۆشیالیستى سانسیمۆن و فۆریە، بڵاوکراوەیەکیان لەژێر ناوى ژنى ئازاد، بەدروشمى (ئازادى بۆ ژنان، ئازادى بۆ خەڵک بەڕێکخستنەوەى ماڵ و پیشە) بڵاوکردەوە. هەروەها لەساڵى ١٨٤٨، لەکۆمۆنەى پاریس لەساڵى ١٨٧١دووبارە جەخست لەسەر پەیوەندى نێوان ژن و ئایدۆلۆژیاى سۆشیالیزم کرایەوە[[37]](#footnote-37).

لەساڵى ١٨٢٩، ژنێکى سپیپێستى باشورى ئەمریکا لەنامەیەکدا بۆ (Lady s Magazine)، واتە گۆڤارى ژنان، داواى لە هاوڕەگەزەکانى کرد بۆ ئازادى کۆیلەکان کۆببنەوە، ئەو هەوڵیدا لە رێگەى بیروباوەڕەکانى کە پێیوابوو ژنان بە سروشت هەڵگرى سیفەتى چاکەن، دەستى بە بانگەشەکەى کردو گوتى تەنانەت ژنان بە تەنیاش هێندە دەسەڵاتیان هەیە بتوانن کۆتایى بە کۆیلایەتى بێنن. نیوەى ئەوانەى داواکارییەکانیان ئیمزا کرد ژن بوون. هەندێک لەو ژنانە خانوەکانى خۆیان کردبوو بە وێستگەکانى گواستنەوەى کۆیلە هەڵاتووەکان([[38]](#footnote-38))، هەروەها رێگەیەکى ئاسنینى ژێر زەوى هەبوو کە ئەمریکاى باشور و باکورى بەیەکەوە گرێدەدا، ژمارەیەک لە کۆیلەکان لەم رێگەیەوە لە باشورەوە بۆ باکور هەڵدەهاتن و (هاریت تێبمان) ژنێک بوو لە بەرجەستەترین رێبەرانى رێگەى ژێر زەوى و توانى یارمەتى نزیکەى ٣٠٠ کۆیلە بدات بۆ گواستنەوەیان بەم رێگەیە کە زۆرینەى ئەم راکردوانەش پیاوبوون([[39]](#footnote-39)). لەکۆتاییەکانى سەدەى هەژدەدا بەشداریکردنى ژنان لە گروپەکانى دژە کۆیلایەتى لەزیادبووندابوو، پەیوەندییە نێو دەوڵەتییەکان و گەشتکردنى فێمینیستەکان لەنێوان وڵاتانى بەڕیتانیا و ئەمەریکا و فەرەنسادا، هەلێکى باشى بۆ ژنان رەخساند تا بتوانن بەشدارى لەو گروپانەدا بکەن. هەروەکو (بۆنى ئەندرسن) ئاماژەى بۆ دەکات کە ئەمە هەرتەنها گەشتکردن نەبوو بەڵکو پاڵپشتییەکى تەواوى دارایى بزووتنەوەکانى نەهێشتنى کۆیلایەتى بوو لەلایەن فێمینیستەکانەوە بەتایبەتى بۆ کۆیلە هەڵاتووەکان کە بۆ وڵاتى کەنەدا و بۆ باکورى ئەمەریکا هەڵاتبوون، (هاریت مارتینیو) نموونەیەکى بەرچاوى ئەو ژنانەیە، لەماوەى ئەو دووساڵەى لە ئەمەریکادا مایەوە کتێبى (Negro Slavery) لەساڵى ١٨٣٠ بڵاوکردەوەو بووە ئەندامى بزاڤى دژە کۆیلایەتى ژنانى بۆستن، هەروەها زنجیرەیەک وتارى دەربارەى کۆیلەکانى ئەمەریکا نووسى و پاشان لە کتێبێک بەناوى (The Martyr Age of the United States)([[40]](#footnote-40)). واتە (چەرخى شەهیدبوون لە ویلایەتە یەکگرتووەکان).

لەویلایەتە یەکگرتووەکانى ئەمریکادا سەرکردەکانى بزووتنەوەى فێمینیستى کەمپینیان بۆ میانڕەوى و نەهێشتنى کۆیلایەتى دەکرد پێش داواکردنى مافەکانى ژنان، ئەم داواکاریانەش لەڕێگەى دوو گروپى جیاوازەوە بانگەشەى بۆ دەکرا، هەندێک لەو ژنانە سەر بەگروپە مەسیحییە کۆنسێرڤاتیڤەکان بوون، بەنمونە (یەکێتى میانڕەوى مەسیحى ژنان). گروپەکەیتریش دەنگو رەنگى جیاوازو جۆراوجۆرى لەخۆگرتبوو. هەڵمەتى دژە کۆیلایەتى زەمینەیەکى باشى بۆ ئاشنابوون و شارەزاییە سیاسیەکان بۆ ژنان رەخساند، هەوڵەکان بۆ دوورخستنەوەى ژنان لەم هەڵمەتانەدا، ئەنجامەکەى بەهێزتر بوونى متمانەى ژنان بوو بەخۆیان، بۆیە (سارا و ئەنجەلینا گریمکى) هەر زوو خەبەتەکەیان لە ئازادکردنى کۆیلەکانەوە گواستەوە بۆ ئازادکردنى ئافرەتان([[41]](#footnote-41)).

**٣-٣- مافە مەدەنیەکان و یاساییەکانی ژنان:**

داواکارییەکى دیکەى ژنان بەگشتى و هەروەها ژنانى لانگهام پلەیس بەدرێژایى سەدەى نۆزدە مافى دەنگدان بوو، بۆیە لەساڵى ١٨٦٨ (ئەنجومەنى نیشتمانى مافى دەنگدانى ژنان) دامەزرا، داخوازینامەى مافى دەنگدان ئامادەکراو لەڕێگەى جۆن ستوارت میڵ پێشکەشى پەرلەمان کرا، چونکە میڵ و هاریت تایلۆرى هاوسەرى لەسەر بابەتەکانى یەکسانى و تاکگەرایى کاریان دەکرد، زنجیرەیەک وتاریان لەسەر مافى دەنگدانى ژنان لە وێست مینستەر ریڤیودا، نوسیبوو. ئەوان لەم وتارانەدا بابەتەکانیان هەر بەتەنها بۆ پەیامى تایبەتى ژنان نەبوو، بەڵکو بۆ یەکسانى هەموو تاکێک بوو، بیروباوەڕى هەندێک لە رادیکاڵەکانى بزاڤى نەهێشتنى کۆیلایەتیان خستبووە ژێر پرسیارەوە کە لەو بڕوایەدابوون ئەزمونى دایکایەتى پێویستە بۆ ریفۆرمى سیاسى بەشێوەیەکى هێمن، هەروەها بەرهەمى (ماریان رید) یشیان رەتکردەوە کە ژنى وەک جۆرێک لە روحانیەت و هەستیار نیشاندابوو، ئەوان بەڵگەیان بۆ رۆشنگەرى دەهێنایەوە کە هۆکارە روکەشەکانى کەسایەتى دیاریدەکەن، بۆیە میل پێیوابوو ئەوەى ئێستا لەبارەى سروشتى ژنانەوە باسدەکرێت، شتێکە بەتەواوى دەستکردەو دروستکراوە([[42]](#footnote-42)). ململانێ لەسەر بەدەستهێنانى مافى دەنگدان شتێکى ئاسان نەبوو، هەروەها لەقۆناخى سەرەتاییدا بوو، ناکۆکى و دابەشبوون هەبوو لەنێو ئەوانەى داواى مافى دەنگدانیان دەکرد و ئەوانەى تەنها مەبەستیان بوو لەپێناو بەرگریکردن لەژنان قسە بکەن، هەروەها ناکۆکى هەبوو لەسەر ئەوەى کام لەژنان مافى دەنگدانى پێبدرێت چونکە وەک ئاشکرایە پیاوانیش هەموویان مافى دەنگدانیان نەبوو، زۆرێک لەم هەوڵە سەرەتاییانە تیشکیان خستبووە سەر ژنانى شونەکردوو([[43]](#footnote-43)) بەڵام هەرزوو رووبەڕووى رەخنەى زۆر بونەوە.

گرنگترین جیاوازى لەنێوان ئەمریکا و بەریتانیا لە گەشەکردنى شەپۆلى یەکەمى فێمینیزمیدا، ئەوەبوو لەئەمریکا دەستەى یاسادانانى ویلایەتەکان سەربەخۆ بوون لە دەرکردنى یاسا چاکسازییەکاندا سەر بەحکومەتى ناوەند نەبوون. هەر لەبەر ئەمە پێدانى مافى دەنگدانیش بە ئافرەتان لەویلایەتەکان مێژووى جیاوازى هەیە، بەنموونە لە ویلایەتەکانى یۆمینگ و یۆتاه لەساڵى ١٨٦٩ و ١٨٧٠ ژنان مافى دەنگدانیان بەدەستهێنا، بەڵام لە ویلایەتەکانى باکوور تا ساڵى ١٩٢٠ بەم مافە نەگەیشتن. بەڵام لەبوارەکانى دیکەى چالاکى فێمینیستیدا بەخێراییەکى جیاواز لەسەرانسەرى ویلایەتەکاندا بەرەو چاکسازى هەنگاویان هاوێشت هاوشێوەى ئەو دەسکەوتانەى لەبەریتانیا وەدەستهاتبوون([[44]](#footnote-44)).

**٣-٤- ئازادی سیاسی ژنان:**

دووای گەشەکردنی خەباتی فێمینیستی و بەدەستهێمانی بەشێک لە مافەکانی ژنان ،ئاستی داواکاری و ئامانحەکانی ئەم بزاڤە بەرزبوونەوە، داواکارى ئازادى سیاسى و کۆمەڵایەتى و جنسى هاتە ئاراوە. ئەم خەباتە هاوکاتە لەگەڵ قۆناخى پۆست مۆدێرنیزم و پۆست کۆلۆنیالیزم، لەسەر بنەمایەکى پتەو توندوتۆڵى پشت بەستوو بەچەندین بەرهەمى فکرى و فەلسەفى ژنانە، لەوانە کتێبى (رەگەزى دووەم)ى سیمۆن دى بوڤوارى نوسەرو فەیلەسوفى بوونگەرایى فەڕەنسى بەناوبانگ، کتێبەکە لەساڵى ١٨٤٩ نوسراوە بەڵام بەچاپگەیاندنى قەدەغەکرا لەلایەن کلێساى فاتیکان تاساڵى هەروەها کتێبى (سیاسەتى جنسى)ى کێت میڵیت لەساڵى ١٩٧٠و کتێبى (نهێنى ژنبوون)ى بێتى فرایدەن لەساڵى ١٩٦٣، هەروەها هاوکاتبوو لەگەڵ ناڕەزایەتى و خۆپیشاندانەکانى قوتابیان لە ئەمەریکاو ئەوروپادا، جگە لەمانەش لەسیەکان و چلەکانى سەدەى رابوردوو حزبى شیوعى ئەو پانتاییە سیاسیە فراوانەبوو تاوەکو فێمینیستەکان بتوانن خەباتى تیادا بکەن و رەخنە لەو بارودۆخە بگرن کە بەشۆڤێنیەتى پیاوان پێناسەیان کردبوو.

لە ویلایەتە یەکگرتووەکانى ئەمەریکا، بزاڤە فێمینیستیەکانى شەپۆلى دووەم لەشەستەکان و هەفتاکانى سەدەى رابوردوودا بە یەکێک لە گەورەترین و کاریگەرترین بزاڤە کۆمەڵایەتییەکان هەژمار دەکرێن. بەشێوەیەک لەهەموو قوتابخانەیەک، ماڵێک، شوێنەکانى کارکردن، هەموو لایەنەکانى ژیانى گشتى و تاکەکەسى بەزەقى هەستى پێدەکرا. سەرەڕاى بوونى ئاراستەى جیاجیا، لەهەمان کاتیشدا بەسەر دوو کۆمەڵەى سەرەکى ریشەییدا بەشبوبوون، **کۆمەڵەى یەکەم** چەند ئاراستەیەکى جیاوازى لەخۆگرتبوو، لەوانە هەندێکیان داواى مافى یەکسانیان دەکرد، کۆمەڵە ژنێکى ئەکتیڤ لەچوارچێوەى پڕۆگرامى(New Deal)([[45]](#footnote-45))، لەدواى جەنگى جیهانى دووەم چالاکییان دەنواند. ژمارەیەکى کەمى ژنانیش خەریکى هێنانە بەرباسى کێشە جێندەرییەکان بوون. ژنانى ناو حزبى شیوعى، لەناو حکومەتو هەروەها لەڕێگەى کۆمەڵەو سەندیکاکانەوە، داواى یەکسانى کۆمەڵایەتى، ئابوورى، رەگەزى، خۆشگوزەرانى وژیانێکى باشتریان دەکرد، لەهەمانکاتدا هەندێ ژن لەناو پارتى دیموکراتدا چالاکى سیاسیان هەبوو هەوڵى خۆ بەرەو پێشبردنیان دەدا، ئەوان جۆن کەندییان رازیکردبوو لەهەڵبژاردنەکانى ساڵى ١٩٦٠دا لیژنەیەکى تایبەت بە رەوشى ئافرەتان بە سەرۆکایەتى ئیلیانور رۆزفێڵت کە یەکێک بوو لە فێمینیستەکانى شەپۆلى یەکەم، پێکهێنرا. بەڵام هەر لەسەرەتاوە کەنەدىو چەنداتریش پێشبینى ئەوەیان کردبوو کە ئەمە دەبێتە هۆى سەرقاڵکردنى ئافرەتان. بەڵام لیژنەکە بەردەوامبوو لەکارەکانى و راپۆرتى خۆى بۆ یەکسانکردنى کرێى کار لەساڵى ١٩٦٣ لەسەر بنەماى یەکسانى رەگەزى، بەرزکردەوە. واتە هەر بەتەنها کرێى یەکسان چارەسەر نیە چونکە ئەرکەکان بەگوێرەى رەگەزەکان دەگۆڕێن، ئافرەتان ئەرکى خزمەتکردنى منداڵانیشیان لەسەر شانەو پێویستیان بە مۆڵەتى دایکایەتى هەیەو دەبێت لەوکاتەدا کرێیان بۆ سەرف بکرێت. بۆ بەدەستهێنانى پاڵپشتى لیژنەکە پەیوەندى بەچەند رێکخراوێکى ژنان کە رەشپێستەکانیشى تێدابوو کرد، بەڵام ئەم هەوڵانە سەرکەوتوو نەبوون هەرزوو کەوتە بەر رەخنەى خەڵک و کۆمپانیاکان([[46]](#footnote-46)) لەبەرامبەردا و وەکو کاردانەوەیەکیش (بێتى فرایدەن) رێکخراوى نیشتمانى ژنانى لەساڵى ١٩٦٦ دامەزراند، ئامانجى رێکخراوەکە مافى یەکسان بوو بۆ هەموان هەروەک لیبرالەکان داوایان دەکرد، خوازیاربوون بۆ بەشداریکردنى ژنان لەهەموو کایە سەرەکییەکانى کۆمەڵگەى ئەمریکى و سودمەندبن لەهەموو ئەو ماف و ئیمتیازاتانەى کە بۆ پیاوان فەراهەمبووە. رێکخراوەکە لەساڵى ١٩٦٧ یەکەم کۆنگرەى فەرمى خۆى بەست بۆ شەرعیەت دان بە مافەکانى ئافرەتان([[47]](#footnote-47)). ئەم چالاکیانەى کۆمەڵەى یەکەم ئەنجامیاندا هیچ دەستکەوتێکى ئەوتۆى بۆ ژنان فەراهەم نەکرد بەهۆى پەرش و بڵاوى و بوونى چەندین ئاراستەى جیاجیا و چەندین بزاڤى وەک بزاڤى دژە جەنگى ڤێتنام، بزاڤى قوتابیان و بزاڤى مافى مەدەنى، بۆیە ژنان هەوڵیاندا بچنە ناو گروپێکى دیکەى ئازادیخواز کە سروشتێکى ناوخۆیى هەبوو رێکخستن و پلەبەندى و شێوازى نەتەوەیى تیانەبوو بەڵام ئەوان پشتیان بە پێکهاتەى بازنەیى رادیکاڵى بەست هەروەها چاپەمەنى نهێنى و زانکۆ ئازادەکانیان بەکارهێنا بۆ کار و چالاکییەکانیان ئەمانە **کۆمەڵەى دووەمى** فێمینیستەکان بوون لە ویلایەتە یەکگرتوەکانى ئەمەریکا، بە کۆمەڵەى رزگاریخوازى ژنان ناسرابوون، پێکهاتبوون لە ژنانى گەنج و زۆربەیان لە بیستەکانى تەمەنیان بوون، بێلایەن و زۆر رادیکاڵ بوون، رەخنەیان لە سیاسەتى کۆن تەقلیدى دەگرت وداواى گۆڕانکارى ریشەییان دەکرد نەوەک چاکسازى زۆربەیان پێشینەى خەباتى فێمینیستیان نەبوو، چوارچێوەى کارکردنیان لەسەر بنەماى هۆشیاربوونەوە بوو([[48]](#footnote-48)) لەساڵانى ١٩٦٨و١٩٦٩ کە دەستیا بەرێکخستنەکانى خۆیان کردبوو کاردانەوەى توندیان بەرامبەر هەڵبژاردنى شاجوان لە ئەمریکادا ئەنجامدا، لەخۆپیشاندانەکانى دژى هەڵبژاردنى شاجواندا کۆمەڵێک ژنى گەنج تاجێکیان لەسەر سەرى مەڕێکدا نابوو، پێیانوابوو پێشبڕکێیى شاجوانى ئەو تێگەیشتنەیە کە ژنى کردووە بە کەرەستەیەک تەنها لەسەر بنەماى روخسارى بڕیارى لەسەر دەدرێت. ئەم شۆڕشەى خوێندکارانى رادیکاڵ لەدژى بەکارهێنانى جوانى ژن بۆ ئامانجى پیشەسازى و بازرگانى تایبەتمەندى خۆى هەبوو سەرنجى هەمووانى بۆلاى خۆى راکێشابوو([[49]](#footnote-49)). یەکێک لەگرنگترین ئەو بابەتەى کە فێمینیستەکانى شەپۆلى دووەم هێنابویانە بەر باس و لێکۆڵینەوە، مافى تایبەتى ژنان بوو بەسەر جەستەى خۆیانەوە، زۆر جار پرسى جوانى ئافرەت و ئەو بەهایەى دەدرێتە پاڵ روخسارى، دەخرانەڕوو. کە لەلایەن میدیاوە بەهۆى نیشاندانى وێنەى سەرنجڕاکێش کە واى لەئافرەتان کردبوو بەدواى گرانترین و نوێترین فاشیەن و مۆدێلەکاندا بکەون، لەهەمان کاتدا خەریکى رێجیم کردن و نەشتەرگەرى جوانکارییەوە بن. کتێبەکەى سوزى ئۆرباچ بەناونیشانى (قەڵەوى کێشەى فێمینیزمە) ساڵى ١٩٨١ و کتێبى (خورافەى جوانى) نۆمى وولف ساڵى ١٩٩٠، هەردووکیان دەربارەى رق لە جەستەو ترسان لەپیرى لەلاى ئافرەتان نوسراون و پێیان وابوو ئەم دوو شتە وەک نەخۆشى بەناو زۆرێک لە ئافرەتانى هاوچەرخدا بڵاوبونەتەوە([[50]](#footnote-50)). لەبەریتانیا شەپۆلى دووەمى فێمینیزمى بەهەمان شێوەى ئەمریکا بەکەمێک جیاوازییەوە لەساڵانى شەستەکان گروپەکانى مافى یەکسان دەرکەوتن، بەڵام سەر بەهیچ رێکخراوێکى پیشەیی نەبوون، بەڵکو بەخەباتى ژنە کرێکارەکانى کارگەکان وەکو کرێکارانى رستن وچنینى کۆمپانیاى فۆردز لەداگنهام کە لەساڵى ١٩٦٨ مانگرتنیان راگەیاند بۆ یەکسانى کرێى کارکردنیان لەگەڵ پیاوان، لەهەمانکاتدا ئەو کرێکارە ئەمریکیانەى لە بەریتانیا بوون دژى جەنگى ڤێتنام یارمەتى ئەمریکییە هەڵاتووەکانى ئەم جەنگەیان دەدا، لەساڵى ١٩٦٩ بەدواوە ژنان بەبەردەوامى لە گروپى بچوک بچوکدا کۆبونەوەیان ئەنجامدەدا، هەندێکیتریان لە گروپە چەپە ناسراوەکان سەریانهەڵدەدا، هەروەها لە بزوتنەوەکانى خوێندکاران یاخود ئەو گروپە رادیکاڵەى ناویان لەخۆیان نابوو دژە زانکۆ[[51]](#footnote-51). دیارترین داکۆکیکارانى ئەم شەپۆلە پێکهاتبوون لە ژنانى چەپى رادیکاڵى کە لەبوارى سیاسیدا چالاکبوون، کە شێوەیەکى مارکسى سۆشیالیستى بەبزوتنەوەکە بەخشیبوو هاوشێوەى بزاڤەکانى دیکە، ئەمەش جیاوازییەکى ئەوتۆى نەبوو لەگەڵ بزووتنەوەکانى دیکە. لەدژى هەڵبژاردنى شاجواندا هەروەکو ژنانى ئەمریکا خۆپیشاندان و دەربڕینى ناڕەزایەتی ژنانى بەریتانیاشى هێنایە سەر شەقامەکانى لەندەن. بەڵام یەکەم کۆنگرەى نیشتمانى سەربەخۆیی ژنان لەساڵى ١٩٧٠بوو لەکۆلیژى راسکن لەزانکۆى ئۆکسفۆڕد بەبەشدارى زیاتر لە ٥٠٠کەس([[52]](#footnote-52))، گرنگى ئەم کۆنگرەیە لەوەدابوو کەسەرەڕاى بوونى ئاراستەى جیاوازو دەنگوڕەنگى جیاواز، بەڵام هەموو ژنانى لەدەورى خۆى کۆکردەوەو بەهەمان ئامانج و خواستەوە بەشداربوون، ئەمە کرۆکى مەسەلەى هەموو بزوتنەوە کۆمەڵایەتییەکانە بەبزووتنەوەى ژنانیشەوە کە بەر لەم مێژووە هەرگیز ئەو یەکڕیزییەى بەخۆوە نەدیبوو. داواکاریەکانى ئەم کۆنگرەیە لە چوار داواى سەرەکى پێکهاتبوو، ئەوانیش یەکسانى کرێی کار، خوێندن و هەلى خوێندنى یەکسان، ئازادى بەکارهێنانى دەرمانى دژە سکپڕى، دامەزراندنى دایەنگەى فول تایم. رێپێوانێکى گەورە لە لەندەن رێکخرا بە بەرزکردنەوەى چەندین ئاڵاى گەورە لێیان نوسرابوو (ئێمە جوان نین، ئێمە ناشرین نین، ئێمە توڕەین)([[53]](#footnote-53)). لەساڵى ١٩٦٨ راپەڕینى خوێندکارانى پاریس ئەوەى بەدواى خۆیدا هێنا، وەک ئەوەى لەئەمەریکادا رویدابوو قوتابیە کچەکانى توشى شۆک کرد کاتێک بینیان کە تەنها وەکو خزمەتگووزارێک بۆ رەگەزى بەرامبەر بەشدارن لە خۆپیشاندانەکان، بۆیە لەهەمان ساڵدا یەکەم کۆمەڵەى ژنان لەفەڕەنسا سەریهەڵدا لەژێر ناوى بزوتنەوەى سەربەخۆیى ژنان (MFL) کە جیاواز بوو لە بزووتنەوەکانى دیکەى ریفۆرم، هەوەک ئەمەریکاو بەڕیتانیا. بەڵام جیاوازى بزوتنەوەکانى فەرەنسا لەوەدا بوو کە ئەوان لەسەر بنەماى تیۆرى شیکردنەوەى دەرونى و بەتایبەتى رەخنەکانى کیت میڵت لە فرۆید، بەو گوزارشتەى کە هۆکارێکى سەرەکییە لە سیستمى باوکایەتى، تیۆرڤانەکانی دیکەى وەک لوسى ئیرگارى، هێلین سیسۆ، جولیا کریستیڤا شیکردنەوەکانى سیمۆن دى بوڤوار لە پرۆسەى پێگەیاندنى ئافرەت بەوپێیەى کە ئەویترە، کاریان لەسەرکرد، کە هەوڵیاندا لەڕێگەى کاریگەرى زمان و کولتور لە دروستکردنى جیاوازى رەگەزى، بەپشتبەستن بە تیۆرى جاک لاکان خاوەنى تیۆرى شیکردنەوەى دەرونى فەرەنسى([[54]](#footnote-54)). بزوتنەوەیەکى دیکەى فێمینیستى لەساڵانى شەستەکانى سەدەى بیستدا سەریهەڵدا، ئەوانیش هاوڕەگەز خوازەکانبوون، هەروەها گروپەکانى هاورەگەزخوازى پیاوانیش خەریکى خۆ رێکخستن بوون، بێتى فرایدەن بەتوندى رەخنەى لێگرتن و بەشۆڕشى رەنگى مۆر ناوى بردن، بەلام هەرزوو رەخنەکانى بەبەیاننامەیەک بەناونیشانى ژنانى خۆپێناسکەر، وەمدرایەوە. هۆمۆسێکسوالەکان خۆیان بەچەقى بزوتنەوەى ژنان دادەنا، پێیانوابوو بوونى ئەوان هەڕەشەیەکى گەورەیە بۆ سەر لاوازترین خاڵى دەسەڵاتدارى پیاوان([[55]](#footnote-55)).

لەوماوە زەمەنیەدا بزوتنەوەى ئازادى ژنان بووە هێزێکى سیاسى گەورەو فراوان لە ئەوروپا و باکورى ئەمریکادا، هەروەها بووە هۆى دابەشبوونى بزوتنەوەکە بەسەر ئایدۆلۆژیاى جیاواز و دەرکەوتنى فێمینیستى رادیکاڵى، سۆشیالیستى، لیبرالى و مارکسى. بەڵام ئەو رەخنانەى کە ئاراستەى ئەم شەپۆلە دەکرایەوە بریتى بوو لەوەى کە ئەم خەبات و تێکۆشانە بۆتە هۆى تێکدانى شیرازەى خێزان.

٤-کۆتایی :

٤-١-ئەنجام و دەرئەنجامەکانی تویژینەوەکە:

أ-

ب-

ج-

٤-٢-راسپاردەو پیشنیارەکانی تویژینەوەکە:

 أ-

ب-

سەرچاوەکان :

پوختەی تویژینەوەکە بە زمانی عەرەبی:

پوختەی تویژینەوەکە بە زمانی ئینگلیزی:

1. () ئاندرۆ ڤینسنت، جیهانى فێمینیزم، و: ئەکرەمى میهرداد، چاپخانەى ئۆفسێتى شڤان، سەنتەرى راگەیاندن و روناکبیرى ژنان، سلێمانى، ٢٠٠٣، ل ٢٧-٢٩. [↑](#footnote-ref-1)
2. () Margaret Walters, Feminism A Very Short Introduction, OXFORD university press ,New York, 2005, p 6. [↑](#footnote-ref-2)
3. () سوزان الس واتکنز وآخرون، مصدر سابق، ص١٨. [↑](#footnote-ref-3)
4. () Julian of Norwich, Revelations of Divine Love, the google book, Harvard college library. [↑](#footnote-ref-4)
5. () Margaret Walters, op. cit, p7. [↑](#footnote-ref-5)
6. ()رۆڵى ژنان لەچەرخە دێرینەکانى سەردەمى پێش مێژوو-ئاین و ئەفسانە, وەرگێڕانى لەسویدییەوە: رێواس ئەحمەد بانیخێڵانى، گۆڤارى توێژینەوە، ژ: (١١), دەزگاى توێژینەوەو بڵاوکردنەوەى موکریانى، هەولێر، ٢٠٠٨، ل٢٠٨. [↑](#footnote-ref-6)
7. () ویکیبیدیا، المرآة فى المسیحیە، [↑](#footnote-ref-7)
8. () مەنوچێهر موحسنى، کۆمەڵناسى گشتى، و: موسڵح ئیروانى، بەرگى یەکەم، دەزگاى چاپ و بڵاوکردنەوەى موکریانى، هەولێر، ٢٠٠٥، ل٩٥. [↑](#footnote-ref-8)
9. () نرجس رودگر، فیمینیزم( الحرکة النسویة) مفهومها، أصولها النظریة وتیاراتها الاجتماعیة، دار مخطوطات العتبیة العباسیة المقدسة، بیروت، ٢٠١٩، ص٢٨. [↑](#footnote-ref-9)
10. () Constance Jordan, Renaissance Feminism Literary Texts and Political Models, Cornell University PRESS, 1990, P2. [↑](#footnote-ref-10)
11. () ئەشرەف سالح محەمەد سید، بنچینەکانى رێنیسانسى ئەروپا، و: شێرزاد هەینى، خانەى ئاوێر بۆ چاپ و بڵاوکردنەوە، هەولێر، ٢٠١٤، ل١٢. [↑](#footnote-ref-11)
12. () مەنوچێهر موحسنى، کۆمەڵناسى گشتى، سەرچاوەى پێشوو، ل٩٦. [↑](#footnote-ref-12)
13. () مەنوچێهر موحسنى، کۆمەڵناسى گشتى، سەرچاوەى پێشوو، ل٨١و٨٦. [↑](#footnote-ref-13)
14. () دەزگاى ئایدیا بۆ فکرو لێکۆڵینەوە، فێمینیزم، کۆمەڵێک وەرگێڕ، پڕۆژەى چەمکە فکرى و فەلسەفییەکان، ٢٠١٧، ل٦٦. [↑](#footnote-ref-14)
15. () [www.odyssey.com](http://www.odyssey.com), Five Women of the Renaissance, 8 Oct 2019, [↑](#footnote-ref-15)
16. () The HEPTAMERON, Margret Navarree, Translate by: Louise of Savoy, Duchess of Angouleme and of her Daughter, London. [↑](#footnote-ref-16)
17. () Sonya Stephens, A History of Women Writing in France, Cambridge University Press, 2009, p 21. [↑](#footnote-ref-17)
18. () Andree Michel, [↑](#footnote-ref-18)
19. () Margaret Cavendish, Observations upon Experimental Philosophy, Edited with an Introduction, by Eugene Marshall, Hackett Publishing Co, Inc, 2016, p ix. [↑](#footnote-ref-19)
20. () Susan Staves, A Literary History of Women Writing in Britain 1660-1789, Cambridge University Press, 2006, p 98. [↑](#footnote-ref-20)
21. () مارگەرێت والتەرز، فێمینیزم پێشەکییەکى زۆر کورت، و: زامۆ على عومەر، دەزگاى رۆشنبیرى جەمال عیرفان، سلێمانى، ٢٠٢١، ل٥١. [↑](#footnote-ref-21)
22. () حومەیرا موشیر زادە، سەرچاوەى پێشوو، ل١٤. [↑](#footnote-ref-22)
23. () سوزان الس واتکنز وأخرون، مصدر سابق، ٣٣و٣٦. [↑](#footnote-ref-23)
24. () شێلا رۆباتام، سەرچاوەى پێشوو، ل٤٠. [↑](#footnote-ref-24)
25. () کۆمەڵێک نوسەر، رەوتەکانى فێمینیزم چەمک و تیۆر و شرۆڤە، و: کارزان محەمەد، لەبڵاوکراوەکانى یەکێتى ژنانى کوردستان، چاپخانەى تەوار، ٢٠٠٨، ل٢٣. [↑](#footnote-ref-25)
26. () یمنى طریف الخولى، النسویة وفلسفة العلم، مؤسسة هنداوى سى آى سى، القاهرة، ٢٠١٧، ص١٨. [↑](#footnote-ref-26)
27. () مارگرێت والتەرز، سەرچاوەى پێشوو، ل٥٩. [↑](#footnote-ref-27)
28. () یمنى طریف الخولى، مصدر سابق، ص١٩. [↑](#footnote-ref-28)
29. کازیوە سالح، فێمینیستناسى و بزووتنەوەى سیاسى، گۆڤارى رەهەند، ژ: ١٨-١٩، نێوەندى رەهەند بۆ لێکۆڵینەوەى کوردى، ٢٠٠٦، ل ٣١. [↑](#footnote-ref-29)
30. کارزان محەمەد، سەرچاوەى پێشوو، ل٢١. [↑](#footnote-ref-30)
31. () کازیوە سالح، فێمینیستناسى و جڤاکى کوردى، سەرچاوەى پێشوو، ل٢٥. [↑](#footnote-ref-31)
32. () نرجس رودگر، مصدر سابق، ص٤٩. [↑](#footnote-ref-32)
33. () خدیجة العزیزى، مصدر سابق، ص١٨. [↑](#footnote-ref-33)
34. () سوزان ألس واتکنز وآخرون، مصدر سابق، ص٥٩. [↑](#footnote-ref-34)
35. () Betty A. De Berg, Gender and the First Wave of American Fundamentalism, Mercer University Press, 2000, p14. [↑](#footnote-ref-35)
36. () شێلا روباتام، سەرچاوەى پێشوو، ل٥٢. [↑](#footnote-ref-36)
37. () هەمان سەرچاوە، ل٨٣. [↑](#footnote-ref-37)
38. () حومەیرا موشیرزادە، سەرچاوەى پێشوو، ل٦٨. [↑](#footnote-ref-38)
39. () سوزان ألیس واتکنز وآخرون ، مصدر سابق، ص٤٢و٤٣. [↑](#footnote-ref-39)
40. () Maureen Moynagh & Nancy Forestell, op.cit, p [↑](#footnote-ref-40)
41. () دەزگاى ئایدیا بۆ فکرو لێکۆڵینەوە، سەرچاوەى پێشوو، ل٨١. [↑](#footnote-ref-41)
42. () شێلا رۆباتم، سەرچاوەى پێشوو، ل٥٣-٥٥. [↑](#footnote-ref-42)
43. () مارگرێت والتەرز، سەرچاوەى پێشوو، ل١٢٣. [↑](#footnote-ref-43)
44. () سارة چامبل، مصدر سابق، ص٥٠. [↑](#footnote-ref-44)
45. () واتە رێککەوتنى نوێ، بریتیبوو لە زنجیرە پڕۆگرامێک لەوانە پرۆژەى کارى گشتى، چاکسازى دارایى و یاساکان. کە فڕانکلین دى رۆزفێلت لە ساڵانى سیەکان دایمەزراندبوو. [↑](#footnote-ref-45)
46. () Nancy A. Hewitt, A Companion to American Women s History, Blackwell Publishing, United States, 2002, p415. [↑](#footnote-ref-46)
47. () Susan Osborne, Feminism: The Pocket essential guide, LTD-ROW, 2001, P 28. [↑](#footnote-ref-47)
48. () Rosalyn Baxandall & Linda Gordon, A Companion to American Women s History, Blackwell Publishing, United States, 2002, p417. [↑](#footnote-ref-48)
49. () شێلا رۆباتام، سەرچاوەى پێشوو، ل٣٤٣. [↑](#footnote-ref-49)
50. () Margaret Walters, op.cit, p110. [↑](#footnote-ref-50)
51. () مارگەرێت واڵتەرز، سەرچاوەى پێشوو، ل١٨٢. [↑](#footnote-ref-51)
52. () سارة چامبل، مصدر سابق، ص٦٠. [↑](#footnote-ref-52)
53. () سوزان ألیس واتکنز وآخرون ، مصدر سابق، ص١٣٢. [↑](#footnote-ref-53)
54. () سارة چامبل، مصدرنقسه، ص٧٢. [↑](#footnote-ref-54)
55. () مارگەرێت واڵتەرز، سەرچاوەى پێشوو، ل١٨٠. [↑](#footnote-ref-55)